TASCO แย้มผลงานไตรมาส 1/62 สดใสรับยอดขายโต ตั้งเป้าทั้งปีขายยางมะตอย 1.9 ล้านตัน
TASCO แย้มผลงานไตรมาส 1/62 สดใส ยอดขายทั้งในประเทศ-ต่างประเทศโต ตั้งเป้าทั้งปียอดขายยางมะตอยแตะ 1.9 ล้านตัน
22 ก.พ. 2562

นายชัยวัฒน์ ศรีวรรณวัฒน์ กรรมการผู้จัดการ บริษัท ทิปโก้แอสฟัลท์ จำกัด (มหาชน) หรือ TASCO ผู้ประกอบธุรกิจผลิตและจำหน่ายผลิตภัณฑ์ยางมะตอย เพื่อใช้ในงานก่อสร้างและซ่อมบำรุงทาง เปิดเผยถึงแผนธุรกิจในปี 2562 ว่า ปีนี้ยอดขายจะฟื้นตัวขึ้นจากปีที่ผ่านมา บริษัทฯ เชื่อว่าจะได้รับน้ำมันดิบจากประเทศเวเนซูเอล่า ซึ่งเป็นแหล่งป้อนน้ำมันดิบหลักให้กับทางบริษัทฯ อย่างต่อเนื่องทั้งปีประมาณ12 ลำเรือ  ตั้งเป้ายอดขายยางมะตอยรวมที่ 1.9 ล้านตัน โดยแบ่งเป็นยอดขายในประเทศราว 4.7-4.9 แสนตัน ส่วนที่เหลือเป็นยอดขายต่างประเทศ
สำหรับยอดขายในประเทศ ถือเป็นอีกปีที่ดีของบริษัทฯ จากความต้องการใช้ยางมะตอยในประเทศที่เพิ่มขึ้น จากงบประมาณภาครัฐบาลประจำปี 2562ที่สูงขึ้น ในการซ่อมและสร้างถนน
ด้านตลาดต่างประเทศ บริษัทฯ มองว่าจะมีปริมาณขายสูงขึ้นกว่าปีที่ผ่านมา เนื่องจากคาดว่าจะได้รับน้ำมันดิบอย่างสม่ำเสมอและโรงกลั่นของบริษัทฯ ที่ประเทศมาเลเซียผลิตยางมะตอยได้ตามแผน
“ภาพรวมธุรกิจไตรมาสแรกปีนี้ เชื่อจะดีไม่น่าห่วง โดยเฉพาะตลาดในประเทศที่มีการใช้จ่ายงบประมาณภาครัฐ ขณะที่ตลาดต่างประเทศยอดขายฟื้นตัวดี หลังจากปลายปี 61 ที่ผ่านมา ยอดขายยางมะตอยลดลงไปมาก แต่ในช่วง 2 เดือนแรกปีนี้ ม.ค.-ก.พ. เราขายยางมะตอยได้เป็นจำนวนมาก โรงกลั่นสามารถกลับมาผลิตได้ตามปกติ สำหรับการซ่อมถังเก็บน้ำมันดิบที่มีความเสียหายจำนวน 1 ถัง และ การปรับปรุงถังเก็บน้ำมันดิบอีกจำนวน 1 ถัง คาดว่าจะซ่อมแล้วเสร็จสิ้นปีนี้ ส่วนอีก 2 ถังที่เสียหายทั้งหมด จะถูกสร้างใหม่ คาดจะแล้วเสร็จในไตรมาส 1/63” นายชัยวัฒน์ กล่าว   
ส่วนความคืบหน้าการเรียกร้องค่าสินไหมทดแทนจากบริษัทประกันภัยจากเหตุเพลิงไหม้ถังเก็บน้ำมันดิบที่โรงกลั่น ขณะนี้อยู่ระหว่างขั้นตอนการดำเนินการ ซึ่งความคุ้มครองนั้นจะรวมถึงการสร้างและซ่อมถังเก็บน้ำมันดิบที่เสียหาย สินค้าน้ำมันดิบที่ได้รับความเสียหายจากเหตุเพลิงไหม้ ค่าความเสียหายจากการที่ธุรกิจหยุดชะงัก และค่าใช้จ่ายอื่น ๆ ที่เกี่ยวข้องกับเหตุการณ์นี้
นอกจากนี้บริษัทฯ มีนโยบายการจ่ายปันผลอย่างสม่ำเสมอและอยู่ในระดับที่น่าพอใจมาโดยตลอด โดยล่าสุดคณะกรรมการบริษัทฯ ได้มีมตินำเสนอการประชุมผู้ถือหุ้นเพื่อพิจารณาการจ่ายเงินปันผลงวดปี 2561 ในอัตรา 0.30 บาทต่อหุ้น โดยจะขึ้นเครื่องหมาย XD ในวันที่ 1 มีนาคม 2562 และจ่ายปันผลวันที่ 26 เมษายน 2562 ภายหลังการขออนุมติที่ประชุมผู้ถือหุ้นในวันที่ 5 เมษายน 2562